CELEX: 32009D0618
Language: fi
Date: 2009-07-27 00:00:00
Title: 2009/618/EY: Neuvoston päätös, tehty 27 päivänä heinäkuuta 2009 , Guinean tasavallan kanssa käytyjen Cotonoun sopimuksen 96 artiklan mukaisten neuvottelujen päättämisestä

19.8.2009   
            
            
               FI
            
            
               Euroopan unionin virallinen lehti
            
            
               L 214/34
            
         
      NEUVOSTON PÄÄTÖS,
   tehty 27 päivänä heinäkuuta 2009,
   Guinean tasavallan kanssa käytyjen Cotonoun sopimuksen 96 artiklan mukaisten neuvottelujen päättämisestä
   (2009/618/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen,
   ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa 23 päivänä kesäkuuta 2000 allekirjoitetun kumppanuussopimuksen (1) sellaisena kuin se on muutettuna Luxemburgissa 25 päivänä kesäkuuta 2005 allekirjoitetulla sopimuksella (2), jäljempänä ’Cotonoun sopimus’, ja erityisesti sen 96 artiklan,
   ottaa huomioon neuvostossa kokoontuneiden jäsenvaltioiden hallitusten edustajien sisäisen sopimuksen AKT–EY-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä (3) ja erityisesti sen 3 artiklan,
   ottaa huomioon komission ehdotuksen,
   sekä katsoo seuraavaa:
   
               (1)
            
            
               Cotonoun sopimuksen 9 artiklassa tarkoitettuja olennaisia osia on rikottu.
            
         
               (2)
            
            
               Guinean tasavallan kanssa aloitettiin Afrikan, Karibian ja Tyynenmeren valtioiden ryhmän edustajien läsnä ollessa 29 päivänä huhtikuuta 2009 Cotonoun sopimuksen 96 artiklan mukaiset neuvottelut, joiden kuluessa valtaa pitävän sotilasjuntan ja väliaikaishallituksen edustajat tekivät tyydyttäviä ehdotuksia ja sitoumuksia,
            
         ON PÄÄTTÄNYT SEURAAVAA:
   1 artikla
   Päätetään Guinean tasavallan kanssa Cotonoun sopimuksen 96 artiklan mukaisesti käydyt neuvottelut.
   2 artikla
   Hyväksytään liitteenä olevassa kirjeessä yksilöidyt toimenpiteet Cotonoun sopimuksen 96 artiklan 2 kohdan c alakohdassa tarkoitettuina aiheellisina toimenpiteinä.
   3 artikla
   Tämä päätös tulee voimaan päivänä, jona se tehdään.
   Tämän päätöksen voimassaolo päättyy 27 päivänä heinäkuuta 2011. Sitä tarkastellaan säännöllisesti vähintään kuuden kuukauden välein Euroopan unionin puheenjohtajavaltion ja komission yhteisen seurantavaltuuskunnan käyntien päätelmien perusteella.
   4 artikla
   Tämä päätös julkaistaan Euroopan unionin virallisessa lehdessä.
   
      Tehty Brysselissä 27 päivänä heinäkuuta 2009.
      
         
            Neuvoston puolesta
         
         
            Puheenjohtaja
         
         C. BILDT
         
      
   
   
      (1)  EYVL L 317, 15.12.2000, s. 3.
   
      (2)  EUVL L 209, 11.8.2005, s. 27.
   
      (3)  EYVL L 317, 15.12.2000, s. 376.
   
      LIITE
      
         KIRJELUONNOS
      
      Arvoisa CNDD:n puheenjohtaja
      Arvoisa pääministeri
      Euroopan unioni katsoo, että Guinean tasavallassa, jäljempänä ’Guinea’, 23. joulukuuta 2008 tehty vallankaappaus rikkoo räikeällä tavalla Cotonoun sopimuksen olennaisia osia, jotka määritellään sen 9 artiklassa. Tästä johtuen puheenjohtajavaltio antoi 31 päivänä joulukuuta 2008 julkilausuman, jossa Euroopan unioni voimakkaasti tuomitsi vallankaappauksen demokratian periaatteiden vastaisena. Samassa yhteydessä Euroopan unioni vakuutti olevansa valmis tukemaan Guineassa käynnissä olevaa siirtymävaihetta, jonka tavoitteena on perustuslaillisen järjestyksen palauttaminen. Unioni on Cotonoun sopimuksen 96 artiklan mukaisesti sitoutunut käymään vallanpitäjien kanssa poliittista vuoropuhelua tilanteen tarkastelemiseksi ja mahdollisten ratkaisujen löytämiseksi. Neuvottelut aloitettiin Brysselissä 29 päivänä huhtikuuta 2009.
      Neuvottelujen avauskokouksessa osapuolet keskustelivat siirtymävaiheen järjestelyistä eli perustuslaillisen järjestyksen palauttamisesta ja demokraattisen hallituksen muodostamisesta vapaiden ja avoimien vaalien tuloksena. Guinealainen osapuoli esitti myös muistion, johon on kirjattu siirtymävaiheen välitavoitteet ja haasteet. Euroopan unioni otti huomioon seuraavat guinealaisen osapuolen keskusteluissa tekemät ehdotukset:
      
         Siirtymävaihetta koskeva etenemissuunnitelma
      
      Guinealainen osapuoli vahvisti olevansa sitoutunut etenemissuunnitelmaan, jonka Forces vives -liittoutuma esitti 17 päivänä maaliskuuta 2009 ja joka hyväksyttiin 28 päivänä maaliskuuta 2009 CNDD:n puheenjohtajan tiedonannolla nro 50. Suunnitelman välitavoitteet ovat aikajärjestyksessä seuraavat:
      
                  —
               
               
                  vaaliluetteloiden laatimisen jatkaminen vaalilain mukaisesti,
               
            
                  —
               
               
                  kansallisen siirtymävaiheen neuvoston perustaminen,
               
            
                  —
               
               
                  perustuslain selkeyttämishankkeen käynnistäminen,
               
            
                  —
               
               
                  äänestyslippujen valmistus ja jakelu,
               
            
                  —
               
               
                  perustuslakiin tehtävien muutosten hyväksyminen,
               
            
                  —
               
               
                  parlamenttivaalit,
               
            
                  —
               
               
                  presidentinvaalit,
               
            
                  —
               
               
                  vuoden 2006 kesäkuun sekä vuoden 2007 tammi- ja helmikuun traagisia tapahtumia selvittävän tutkimuskomission uudelleen käynnistäminen.
               
            
         Kansallinen siirtymävaiheen neuvosto (CNT)
      
      
                  —
               
               
                  Guinealainen osapuoli vahvisti, että CNT, jonka perustaminen sisältyy etenemissuunnitelmaan ja joka hyväksyttiin CNDD:n puheenjohtajan määräyksellä nro 50, perustetaan toukokuussa 2009.
               
            
                  —
               
               
                  Euroopan unioni seuraa tarkkaan, että CNT perustetaan mahdollisimman pian ja että sen kokoonpanoa, toimeksiantoa ja valtuuksia koskevien määräysten lähtökohta on osallistava ja perustuu yhteisymmärrykseen.
               
            
                  —
               
               
                  Guinealainen osapuoli vahvisti, että muistiossa mainittu kansallinen foorumi on CNT:stä erillinen elin, jolla ei ole vaikutusta CNT:n toiminnan käynnistämiseen.
               
            
         Perustuslain selkeyttäminen
      
      
                  —
               
               
                  Euroopan unioni on pannut merkille guinealaisen osapuolen aikomuksen pyytää CNT:tä ryhtymään perustuslain samoin kuin eräiden perustuslakia täydentävien lakien, erityisesti vaalilain, selkeyttämiseen ennen vaaleja.
               
            
                  —
               
               
                  Euroopan unioni seuraa tarkkaan, että tässä työssä pidätytään näkökohdissa, jotka ovat välttämättömiä siirtymävaiheen etenemisen ja vaalien järjestämisen kannalta, ja että se ei vaikuta kielteisesti etenemissuunnitelman aikatauluun.
               
            
         Vaalit
      
      
                  —
               
               
                  Guinealainen osapuoli on sitoutunut etenemissuunnitelmassa esitettyyn vaaliaikatauluun eli parlamenttivaalien järjestämiseen 11 päivänä lokakuuta 2009 ja kaksivaiheisten presidentinvaalien järjestämiseen 13 ja 27 päivänä joulukuuta 2009. Euroopan unioni seuraa tarkkaan aikataulun noudattamista.
               
            
                  —
               
               
                  Guinealainen osapuoli vahvisti CNDD:n puheenjohtajan lupauksen siitä, ettei hän, CNDD:n jäsenet eikä väliaikaishallituksen pääministeri asetu vaaleissa ehdokkaaksi. Euroopan unioni pitää lupausta olennaisena ja katsoo, että siitä on tehtävä virallinen päätös.
               
            
                  —
               
               
                  Guinealainen osapuoli ilmoitti toteuttavansa seuraavat, vaalien valmistelua ja kulkua koskevat toimenpiteet vaalien vapauden ja avoimuuden varmistamiseksi:
                  
                              —
                           
                           
                              CNDD:n puheenjohtajan 4 päivänä tammikuuta 2009 antaman määräyksen nro 015 mukaisesti riippumaton vaalikomissio kantaa täyden vastuun vaalien toimittamisesta,
                           
                        
                              —
                           
                           
                              Guinea aikoo pyytää kansainvälistä vaalitarkkailua, ja se on myös luvannut kutsua Guinean kansalaisyhteiskunnan edustajia osallistumaan vaalitarkkailuun,
                           
                        
                              —
                           
                           
                              toimenpiteitä on toteutettu sen varmistamiseksi, että ehdokkailla on yhtäläiset mahdollisuudet hyödyntää tiedotusvälineitä kampanjoinnissaan,
                           
                        
                              —
                           
                           
                              korkeimman oikeuden perustuslakijaoston toiminta käynnistetään uudelleen, ja sen tehtävänä on ratkaista mahdolliset valitukset ja julkaista vaalien tulokset.
                           
                        
            
                  —
               
               
                  Vaalirahoituksesta annetaan toiminnoittain eritelty yksityiskohtainen talousarvio kansainvälisen Guinea-kontaktiryhmän tarkasteltavaksi.
               
            
         Ihmisoikeudet, oikeusvaltio ja hallintotapa
      
      Euroopan unioni on pannut merkille käynnissä olevat toimet, joilla Guinean väliaikaishallitus torjuu huumekauppaa, rankaisemattomuutta ja lahjontaa, sekä sen sitoutumisen tilintarkastusten toteuttamiseen julkisen talouden tervehdyttämiseksi. Tässä yhteydessä Euroopan unioni pitää erityisen tärkeänä guinealaisen osapuolen antamia sitoumuksia noudattaa oikeusvaltiota, ihmisoikeuksia ja hyvää hallintotapaa koskevia periaatteita, joita ovat:
      
                  —
               
               
                  vahvistus sille, ettei maassa pidetä poliittisia vankeja,
               
            
                  —
               
               
                  korkeimman oikeuden lainkäyttöjaoston toiminnan jatkaminen maan ylimpänä lainkäyttöelimenä,
               
            
                  —
               
               
                  lain rikkomisesta pidätettyjen henkilöiden oikeuksien kunnioittaminen, mukaan lukien oikeus asianajajaan pidätyshetkestä alkaen ja oikeus oikeudenmukaiseen oikeudenkäyntiin toimivaltaisessa tuomioistuimessa,
               
            
                  —
               
               
                  yhdenvertaisuutta lain edessä koskevan periaatteen kunnioittaminen,
               
            
                  —
               
               
                  tilintarkastusten perusteella takaisin perittyjen varojen palauttaminen valtionkassaan, jotta ne voidaan sisällyttää kansalliseen talousarvioon,
               
            
                  —
               
               
                  vuoden 2006 kesäkuun sekä vuoden 2007 tammi- ja helmikuun traagisia tapahtumia selvittävän tutkimuskomission työn jatkuminen heti, kun uusi vaaleilla valittu hallitus on muodostettu.
               
            Euroopan unioni pitää guinealaisen osapuolen antamia sitoumuksia kaiken kaikkiaan lupaavina, mutta on huolissaan siitä, että etenemissuunnitelman täytäntöönpanossa ei ole edistytty. Tästä johtuen se on päättänyt toteuttaa Cotonoun sopimuksen 96 artiklan 2 kohdan c alakohdan nojalla seuraavat aiheelliset toimenpiteet siirtymävaihetta tukevan yhteistyön käynnistämiseksi asteittain uudelleen:
      
                  1.
               
               
                  Euroopan unioni jatkaa kiireellisiä humanitaarisia toimenpiteitä, jotka hyödyttävät väestöä suoraan ja joilla tuetaan poliittista siirtymävaihetta ja kriisin ratkaisua. Tähän liittyen on mahdollista antaa lisätukea parlamentti- ja presidentinvaalien järjestämiseen ottamalla käyttöön kymmenennen Euroopan kehitysrahaston (EKR) B-määrärahoja sekä lähettämällä paikalle vaalitarkkailuryhmä, mikäli Guinean viranomaiset lähettävät ajoissa kutsun. Euroopan komissio jatkaa myös täytäntöönpanovaiheessa olevien, muita kuin tässä kohdassa tarkoitettuja toimenpiteitä koskevien sopimusten rahoittamista.
               
            
                  2.
               
               
                  Varmuustoimenpiteet, jotka koskevat yhdeksännestä EKR:stä ja sitä edeltävistä EKR:istä rahoitettavia, täytäntöönpanovaiheessa olevia ohjelmia ja hankkeita, ei kuitenkaan julkisten rakennusten jälleenrakennushankkeita ja hallinnon hajauttamishankkeita, lakkautetaan heti, kun CNT on perustettu ja sen toimeksiannosta, kokoonpanosta ja valtuuksista on sovittu yhteisymmärryksessä Guinean siirtymävaiheen eri sidosryhmien kesken.
               
            
                  3.
               
               
                  Yhdeksännestä EKR:stä ja sitä edeltävistä EKR:istä rahoitettavia, täytäntöönpanovaiheessa olevia ohjelmia ja hankkeita koskevat varmuustoimenpiteet lakkautetaan kokonaan heti, kun vaaliluettelo sekä vaaleja ja vaalikampanjan virallista aloittamista koskevat päivämäärät ja julkisen kokoontumisvapauden ja poliittisten puolueiden kampanjan vapauden takaavat määräykset vahvistava asetus on julkaistu.
               
            
                  4.
               
               
                  Kansainvälisen valuuttarahaston (IMF) ohjelman jatkumisen ja voimakkaasti velkaantuneita köyhiä maita (HIPC) koskevan velkahelpotusaloitteen uudelleen käynnistymisen ohella Euroopan unioni voisi myöntää kymmenennen EKR:n B-määrärahoista noin 8 miljoonaa euroa velkarästien kuolettamiseen. Tämä tuki voitaisiin myöntää sen jälkeen, kun presidentinvaalien ehdokasasettelu on päättynyt ja sen myötä saatu vahvistus sille, ettei CNDD:n puheenjohtaja, yksikään sen jäsen eikä väliaikaishallituksen pääministeri ole asettunut ehdokkaaksi.
               
            
                  5.
               
               
                  Guinealle laaditut maakohtainen strategia-asiakirja ja maaohjelma, jonka ohjeellinen määräraha on 237 miljoonaa euroa, voidaan allekirjoittaa sen jälkeen, kun parlamentti- ja presidentinvaalit on pidetty ja parlamentin jäsenet nimetty. Kymmenennen EKR:n väliarvioinnissa, jonka päätelmät on tarkoitus esittää vuonna 2010, tarkastellaan täytäntöönpanon toteutumista ja siinä voidaan esittää Guinealle myönnetyn kokonaismäärärahan uudelleen arviointia.
               
            Euroopan komissio varaa itselleen oikeuden ottaa hoitaakseen EKR:n kansallisen tulojen ja menojen hyväksyjän tehtävät.
      Cotonoun sopimuksen 96 artiklassa tarkoitetun menettelyn mukaisesti Euroopan unioni jatkaa Guinean tilanteen huolellista seuraamista 24 kuukauden seuranta-ajan verran. Sen kuluessa Guinean hallituksen kanssa käydään Cotonoun sopimuksen 8 artiklaan perustuvaa vahvistettua vuoropuhelua siirtymävaiheen tukemiseksi. Lisäksi Euroopan unionin puheenjohtajavaltio ja Euroopan komissio laativat yhdessä määräajoin arviointeja. Ensimmäinen seurantakäynti tehdään viimeistään kuuden kuukauden kuluttua.
      Euroopan unioni varaa itselleen oikeuden muuttaa edellä kuvattuja aiheellisia toimenpiteitä sen mukaan, miten Guinea edistyy antamiensa sitoumusten, erityisesti ihmisoikeuksia, oikeusvaltiota ja hallintotapaa koskevien sitoumusten, täytäntöönpanossa.
      Osapuolet sitoutuvat jatkamaan Cotonoun sopimuksen 8 artiklaan perustuvaa säännöllistä poliittista vuoropuhelua uuden vaaleilla valitun hallituksen kanssa uudistuksista, joita on tarpeen toteuttaa poliittisen, oikeudellisen ja talouden hallinnon sekä turvallisuuden aloilla.
      Kunnioittavasti
      
         Tehty Brysselissä
         
            
               Komission puolesta
            
            …
         
         
            
               Neuvoston puolesta
            
            …
         
      
      
         LIITE: SITOUMUSTEN TOTEUTTAMISJÄRJESTYS
         
                     Osapuolten antamat sitoumukset:
                  
               
                     Guinealainen osapuoli
                  
                  
                     Eurooppalainen osapuoli
                  
               
                     
                                 0.
                              
                              
                                 Nykytilanne
                              
                           
                  
                     
                                 0.
                              
                              
                                 Jatketaan kiireellisiä humanitaarisia toimenpiteitä, jotka hyödyttävät väestöä suoraan ja joilla tuetaan poliittista siirtymävaihetta ja kriisin ratkaisua. Myönnetään mahdollisesti lisätukea parlamentti- ja presidentinvaalien järjestämiseen ottamalla käyttöön kymmenennen EKR:n B-määrärahoja sekä lähettämällä paikalle vaalitarkkailuryhmä, edellyttäen, että Guinean viranomaiset esittävät kutsun. Guineassa toteutettavien alueellisten hankkeiden rahoituksesta päätetään hankekohtaisesti. Yhdeksännestä EKR:stä ja sitä edeltävistä EKR:istä rahoitettavaa muuta yhteistyötä koskevat varmuustoimenpiteet pysyvät voimassa.
                              
                           
               
                     
                                 1.
                              
                              
                                 Perustetaan kansallinen siirtymävaiheen neuvosto (CNT), jonka toimeksiannosta, valtuuksista ja kokoonpanosta sovitaan yhteisymmärryksessä Guinean siirtymävaiheen eri sidosryhmien kesken.
                              
                           
                  
                     
                                 1.
                              
                              
                                 Lakkautetaan varmuustoimenpiteet, jotka koskevat yhdeksännestä EKR:stä ja sitä edeltävistä EKR:istä rahoitettavia, täytäntöönpanovaiheessa olevia ohjelmia ja hankkeita, ei kuitenkaan julkisten rakennusten jälleenrakennushankkeita ja hallinnon hajauttamishankkeita.
                              
                           
               
                     
                                 2.
                              
                              
                                 Julkaistaan vaaliluettelo sekä vaaleja ja vaalikampanjan virallista aloittamista koskevat päivämäärät ja julkisen kokoontumisvapauden ja poliittisten puolueiden kampanjan vapauden takaavat määräykset vahvistava asetus.
                              
                           
                  
                     
                                 2.
                              
                              
                                 Poistetaan kaikki yhdeksänteen EKR:ään ja sitä edeltäviin EKR:iin liittyvät varmuustoimenpiteet.
                              
                           
               
                     
                                 3.
                              
                              
                                 Päätetään presidentinvaalien ehdokasasettelu (jolloin saadaan vahvistus sille, ettei CNDD:n puheenjohtaja, yksikään jäsen eikä väliaikaishallituksen pääministeri asetu ehdokkaaksi).
                              
                           
                  
                     
                                 3.
                              
                              
                                 Kuoletetaan EKR:n varoista myönnettyjen lainojen velkarästit EIP:lle ottamalla käyttöön kymmenennen EKR:n B-määrärahoja edellyttäen, että IMF:n ohjelma jatkuu ja voimakkaasti velkaantuneiden köyhien maiden (HIPC) velkahelpotusaloitetta sovelletaan uudelleen Guineaan.
                              
                           
               
                     
                                 4.
                              
                              
                                 Järjestetään vapaat ja avoimet parlamentti- ja presidentinvaalit ja nimetään valituiksi tulleet ehdokkaat tehtäviinsä.
                              
                           
                  
                     
                                 4.
                              
                              
                                 Allekirjoitetaan kymmenennen EKR:n maakohtainen strategia-asiakirja ja maaohjelma.